Leirikouluohje

Leirikoulu on koulua, joka toteutetaan normaalista koulutyöstä poiketen koulun ulkopuolella. Se merkitään koulun opetussuunnitelmaan perustuvaan vuosisuunnitelmaan ja vuosisuunnitelman osana se on koulun toimintaa. Leirikoulu alkaa siitä kun lähdetään koulun pihasta ja se kestää siihen asti kun palataan koulun pihaan.

Leirikoulun aikana sovelletaan kaikkia koulussakin noudatettavia säännöksiä ottaen kuitenkin huomioon olosuhteet. Koulun järjestyssäännöt ovat voimassa myös leirikoulun aikana. Leirikoulun pelisäännöt tulee laatia yhdessä oppilaiden ja huoltajien kanssa ja huolehtia, että kaikki sitoutuvat niitä noudattamaan.

Leirikoulussa opettajilla on samat oikeudet ja velvollisuudet kuin koulussakin ryhtyä toimenpiteisiin turvallisen opiskeluympäristön takaamiseksi ja oppilaiden ojentamiseksi.

Oppilaat ovat velvollisia noudattamaan järjestyssääntöjä ja opettajien antamia ohjeita koko leirikoulun ajan. Leirikoulussa mukana olevat vanhemmat ovat avustamassa opettajaa. Heillä ei ole kuitenkaan opettajalle kuuluvaa vastuuta ja oikeuksia oppilaiden ojentamiseen.

**Pelisäännöistä sovittava leirikoulussa:**

* Tupakointi sekä alkoholin ja huumaavien aineiden käyttö on kielletty.
* Leirikoulussa noudatetaan koulun järjestyssääntöjä, yhdessä sovittuja pelisääntöjä ja muita opettajien antamia ohjeita.
* Jos leirikoulussa on oppilaille omatoimista ohjelmaa, oppilailla tulisi olla käytettävissään matkapuhelimia, joihin on tallennettuna opettajan puhelinnumero. Samoin opettajalla tulee olla mahdollisimman monen oppilaan matkapuhelimen numero.
* Mahdollinen omatoiminen ohjelma tulee suunnitella ennalta huolellisesti ottaen huomioon turvallisuusnäkökohdat.
* Etukäteen laadittua leirikouluohjelmaa aikatauluineen pitää noudattaa.

**Leirikoulusääntöjen rikkominen**

Jos oppilaan epäillään käyttäneen kiellettyjä aineita, opettajat selvittävät tilanteen oppilaan kanssa. Jos oppilas kiistää käytön, mutta opettajilla on perusteltua aihetta epäillä käyttöä, he voivat saattaa hänet terveydenhuollon ammattihenkilöstön tutkittavaksi.

Jos oppilaan todetaan käyttäneen kiellettyjä aineita tai rikkoneen leirikoulun yhteisiä pelisääntöjä, opettajilla on oikeus lähettää oppilas viipymättä kesken leirikoulun kotiin. Sekä oppilasta että huoltajaa tulisi kuulla asiassa.

Oppilaan turvallisesta kotimatkasta on sovittava huoltajien kanssa. Kustannuksista vastaa opetuksen järjestäjä.

Oppilaat ja huoltajat sitoutuvat allekirjoituksellaan noudattamaan leirikoulusopimusta.